ตรวจสอบปัญหาการร้องเรียน รับรองผลการเลือกตั้งอย่างเป็นทางการภายใน 60 วัน
นายอิทธิพร บุญประคอง ประธานกรรมการการเลือกตั้ง(กกต.) กล่าวว่า การประกาศผลเลือกตั้งหลังจากนี้ กกต. จะตรวจสอบความถูกต้องและตรวจสอบปัญหาการร้องเรียน เพื่อพิจารณาว่าจะต้องมีการจัดการเลือกตั้งใหม่ในหน่วยใด หรือเขตใด หรือใหม่ โดย กกต. มีเวลาตามกฏหมาย จะต้องประกาศผลอย่างเป็นทางการภายใน 60 วัน พร้อมยืนยันว่า ภาพรวมการจัดการเลือกตั้งเมื่อวานนี้เป็นไปด้วยความเรียบร้อย มีหน่วยเลือกตั้งที่ต้องงดการลงคะแนน 1 หน่วย ที่จังหวัดนครปฐมเนื่องจากเกิดสถานการณ์พายุฝน ทำให้เต็นท์ล้มเสียหาย ส่วนปัญหาฉีกบัตรเลือกตั้ง มีทั้งสิ้น 24 ราย จำหน่ายสุรา 7 ราย ถ่ายรูปบัตร 4 รายสำหรับกรณีคำร้องเรื่องคุณสมบัติของนายพิธา ลิ้มเจริญรัตน์ หัวหน้าพรรคก้าวไกล ประธาน กกต. ยืนยันว่า ขณะนี้ คำร้องเข้าสู่กระบวนการพิจารณาแล้ว หลังจากนี้ กกต. จะพิจารณาต่อไปว่าจะรับไว้เป็นคำร้องหรือไม่ เพื่อเข้าสู่กระบวนการสืบสวนสอบสวนหาข้อเท็จจริงตามกระบวนการ ส่วนปัญหาคุณสมบัติ นายพิธา จะส่งผลต่อผู้สมัคร ส.ส. ของพรรคก้าวไกลหรือไม่ เนื่องจากนายพิธา เป็นผู้เซ็นต์รับรอง ผู้สมัคร ส.ส. ของพรรค ประธาน กกต. กล่าวว่า ยังไม่สามารถตอบได้ เพราะการจะพูดว่ามีผลหรือไม่มีผลอาจจะไม่เหมาะสม แต่เรื่องนี้ถือเป็นคำร้องที่เข้าสู่กระบวนการพิจารณาแล้ว